Is ek verplig om 'n misdaad aan te meld? - Jy en die RegJy en die Reg
Tuis › Artikels › Is ek verplig om 'n misdaad aan te meld?
Is ek verplig om 'n misdaad aan te meld?
Voorbeeld: Jan stap in die straat af en sien hoe daar by een van die huise ingebreek word. Is Jan verplig om die misdaad aan te meld? Hierdie vraag word gereeld deur die publiek gevra.
Daar rus geen verpligting op enige persoon, in algemene terme, om misdaad aan te meld nie. Daar is wel uitsonderings op hierdie reël. Daar kan in die breë tussen twee tipes misdade onderskei word, naamlik die gemeenregtelike en statutêre misdrywe.
Die sogenaamde gemeenregtelike misdade is byvoorbeeld hoogverraad. Indien iemand bewus is dat hoogverraad plaasvind, het die persoon 'n verpligting om dit te rapporteer. As die persoon dit nie doen nie, kan die persoon self aangekla word van hoogverraad.
In teenstelling daarmee, in die geval van statutêre misdrywe is daar baie sake en baie tipes misdade waarin daar van jou as lid van die publiek verwag word om, wanneer jy bewus is van 'n misdaad, dit te rapporteer. Een so 'n voorbeeld sou wees kragtens artikel 10 van die Wet op die Beveiliging van Inligting van 1982. Nog 'n voorbeeld is artikel 7 van die Wet op Dwelmmiddels en Dwelmsmokkelary (Wet 140 van 1992). In hierdie gevalle het jy 'n verpligting, sonder dat jy versoek word om dit te doen, om dit aan te meld, anders is jy aandadig aan 'n misdaad.
Vir die oorblywende statutêre misdade het die persoon 'n diskresie of hy dit wil aanmeld. Totdat die polisie jou vra om dit te openbaar is daar geen verpligting op jou nie.